A BIZOTTSÁG (EU) 2022/1659 VÉGREHAJTÁSI RENDELETE

(2022. szeptember 27.)

a Thaumatotibia leucotreta jelentette kockázatokra tekintettel a Citrus sinensis Pers. Izraelből származó gyümölcsének az Unióba történő behozatalára vonatkozó egyenértékű követelményekről

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 41. cikke (3) bekezdése második albekezdésére és 44. cikke (1) bekezdésére,

mivel:

(1) Az (EU) 2019/2072 bizottsági végrehajtási rendelet (2) II. mellékletének A. része megállapítja azon uniós zárlati károsítók jegyzékét, amelyek előfordulása az Unió területén nem ismert. Az (EU) 2019/2072 végrehajtási rendelet célja annak megakadályozása, hogy a szóban forgó zárlati károsítók az Unió területére bejussanak, valamint ott megtelepedjenek és elterjedjenek, ezért VII. mellékletében különleges előírásokat határoz meg egyes növényeknek, növényi termékeknek és egyéb anyagoknak az Unió területére történő behozatala tekintetében.

(2) A Thaumatotibia leucotreta (Meyrick) (a továbbiakban: meghatározott károsító) az (EU) 2019/2072 végrehajtási rendelet II. mellékletének A. részében olyan uniós zárlati károsítóként szerepel, amelynek előfordulása az Unió területén nem ismert. Az (EU) 2019/1702 felhatalmazáson alapuló bizottsági rendelet (3) mellékletében kiemelt zárlati károsítóként is szerepel.

(3) Az Unió területének a meghatározott károsítótól való védelme érdekében különleges követelmények vonatkoznak több gyümölcsnek az Unió területére történő behozatalára. A Citrus sinensis Pers. gyümölcse (a továbbiakban: meghatározott gyümölcs) esetében ezek a különleges követelmények – amelyeket az (EU) 2019/2072 végrehajtási rendelet VII. mellékletének 62.1. d) pontja határoz meg – speciális hidegkezelési eljárást magában foglaló rendszerszemléletű megközelítés alkalmazására biztosítanak lehetőséget.

(4) Izrael arra kérte a Bizottságot, hogy a meghatározott gyümölcsre vonatkozó rendszerszemléletű megközelítését az (EU) 2019/2072 végrehajtási rendelet VII. mellékletének 62.1. d) pontjában meghatározott különleges követelményekkel egyenértékűnek ismerje el.

(5) A meghatározott gyümölcsök tekintetében alkalmazott rendszerszemléletű megközelítés magában foglalja a termesztési helyeken a meghatározott károsító megfigyelése és megfékezése érdekében bevezetett követelmények teljesítését, a meghatározott gyümölcsöknek a termesztési helyen és a csomagoló létesítményekben történő vizsgálatát, a nyomonkövethetőségi követelményeket és a kivitelt megelőző hatósági ellenőrzést. Magában foglalja az ellenőrzési eljárásnak a termőhelyen, a csomagoló létesítményekben és a kivitelt megelőzően meghatározott kritikus pontjait is, ahol a meghatározott gyümölcsök kivitelét felfüggesztik vagy elutasítják, ha a vonatkozó küszöbértékeket nem érik el.

(6) Az Európai Élelmiszerbiztonsági Hatóság (a továbbiakban: Hatóság) árukockázat-értékelést végzett a Citrus spp. Izraelből behozott gyümölcse tekintetében (4). Az értékelés a meghatározott károsítótól való mentesség valószínűségére vonatkozott. Emellett a Hatóság ajánlásokat fogalmazott meg az Izrael által alkalmazott rendszerszemléletű megközelítés javítását illetően. Izrael ezen ajánlások figyelembevételével kiigazította a rendszerszemléletű megközelítését.

(7) A Hatóság által végzett kockázatértékelés eredménye, valamint az érintett gyümölcsök uniós jognak való következetes megfelelése alapján indokolt Izrael kiigazított rendszerszemléletű megközelítését az (EU) 2019/2072 végrehajtási rendelet VII. mellékletének 62.1. d) pontjában meghatározott különleges követelményekkel egyenértékűnek elfogadni.

(8) A kereskedelmi zavarok minimálisra csökkentése érdekében helyénvaló előírni, hogy e rendelet a kihirdetését követő harmadik napon lépjen hatályba.

(9) Ezt a rendeletet – a felülvizsgálatának lehetővé tétele érdekében – 2025. május 31-ig kell alkalmazni.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Fogalommeghatározások E rendelet alkalmazásában: 1. „meghatározott károsító”: a Thaumatotibia leucotreta (Meyrick); 2. „meghatározott gyümölcs”: a Citrus sinensis Pers. termése.

2. cikk Egyenértékű követelmények Az Izraelből származó meghatározott gyümölcsöknek az Unió területére történő behozatalára vonatkozóan e végrehajtási rendelet mellékletében meghatározott követelményeket egyenértékűnek kell tekinteni az (EU) 2019/2072 végrehajtási rendelet VII. mellékletének 62.1. d) pontjában meghatározottakkal.

3. cikk Növényegészségügyi bizonyítvány Amennyiben az Izraelből származó meghatározott gyümölcsöket a 2. cikkben megállapított egyenértékű követelmények alapján hozzák be az Unió területére, azokat növényegészségügyi bizonyítványnak kell kísérnie, amelyen szerepel: a) a termesztési helyek kódjai; továbbá b) a „Kiegészítő nyilatkozat” rovatban „A szállítmány megfelel az (EU) 2022/1659 bizottsági végrehajtási rendeletnek” szöveg.

4. cikk Hatálybalépés és alkalmazás Ez a rendelet az Európai Unió Hivatalos Lapjában való kihirdetését követő harmadik napon lép hatályba. Ezt a rendeletet 2025. május 31-ig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. szeptember 27-én. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(3) A Bizottság (EU) 2019/1702 felhatalmazáson alapuló rendelete (2019. augusztus 1.) az (EU) 2016/2031 európai parlamenti és tanácsi rendeletnek a kiemelt zárlati károsítók jegyzékével való kiegészítéséről (HL L 260., 2019.10.11., 8. o.).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach (Tudományos szakvélemény a Citrus L. Izraelből származó gyümölcsének a rendszerszemléletű megközelítés alapján a Thaumatotibia leucotreta tekintetében végzett árukockázat-értékeléséről). EFSA Journal 2021; 19(3):6427, 36. o. https://doi.org/10.2903/j.efsa.2021, 6427.